Sigarette se lot in hof se hande, sê Ramaphosa(Foto: pixabay) Die besluit oor die verkoop van tabakprodukte tydens die huidige vlak 3 van die afsonderingsperiode is tans voor die hof en daarom gaan hy hom nie daaroor uitspreek nie. Dit is hoe pres. Cyril Ramaphosa Donderdag ‘n parlementêre vraag deur die waarnemende DA-leier John Steenhuisen gesystap het oor die sinvolheid of sinnelossheid van die voortgesette onwettigheid van sigaretverkope. Steenhuisen het aangevoer dat die afsonderingsperiode besig is om die ekonomie te vernietig. Die geleentheid was die kans vir parlementslede om mondelinge vrae aan die president te stel, en die vraesessie is totaal deur die koronavirus en die gevolglike afsonderingsperiode oorheers. Ramaphosa het in antwoord op ‘n vraag van Shelley Mashabela-Mashele, ANC-LP, gesê die uitdaging is nou om die ekonomie te herskep soos ná ‘n oorlog die geval is. Op ‘n vraag van Mkhuleko Hlengwa, IVP-LP, het die president gesê hy is bewus van beweerde korrupsie met die uitdeel van kospakkies deur ANC-stadsraadslede, en dat die reg sy loop moet neem. Op die soveelste versoek van die EFF dat koronavirus-sterftes in rasverband aangemeld moet word, het Ramaphosa gesê hy sal dit oorweeg. Die president het aangekondig dat daar nou al 404 kwarantyngeriewe met 37 000 beddens landwyd beskikbaar is. Hy het ook aangekondig dat 163 dokters en 1 076 verpleegpersoneel reeds die virus opgedoen het. Op ‘n vraag van die EFF-leier, Julius Malema, oor wie hom beïnvloed het om vlak 5 van die afsonderingsregulasies af te skaf (die EFF meen die land moes op vlak 5 gebly het), het Ramaphosa gesê 51 wetenskaplikes, asook premiers, burgemeesters, geestelike leiers, tradisionele leiers en sakelui is geraadpleeg. Ramaphosa het bygevoeg die land kon nie vir altyd op vlak 5 van die afsonderingsperiode bly nie, en dat die staat reeds ‘n geraamde R300 miljard aan belastinginkomste verbeur het as gevolg van die ekonomiese inperkings. Op ‘n vraag van dr. Corne Mulder, VF Plus-LP, oor Malema se onlangse stelling dat die “wit ekonomie” vernietig moet word, het Ramaphosa gesê hy is nie ten gunste daarvan dat enige ekonomie vernietig moet word nie. Dr. Pieter Groenewald, leier van die VF Plus, het gevra of die president meen maatreëls soos regstellende aksie en swart ekonomiese bemagtiging moet laat vaar word in belang van ekonomiese groei. Ramaphosa het gesê swart ekonomiese bemagtiging is hier om te bly, en dat “Groenewald en sy soort” (Groenewald and his ilk) eerder die wandade van die verlede moet probeer regstel as om struikelblokke in die pad te rol.